

VEDTEKTER

FOR

KOMMUNALE BARNEHAGER

LYNGEN KOMMUNE

Vedtatt i Levekårsutvalget i sak: 4/21

Vedtektene trer i kraft fra barnehageåret 2021/2022

**1. EIERFORHOLD**

Barnehagene eies og drives av kommunen i samsvar med lov om barnehager med forskrifter, Rammeplan for barnehagen, retningslinjer fra ulike departement, kommunale vedtak og bestemmelser, samt Oppvekstplan 0-6 år, felles årsplan for barnehagene i Lyngen og årsplan for den enkelte barnehage.

**2. FORVALTNING**

Den kommunale forvaltning av barnehagene er tillagt levekårsutvalget.

Forvaltningsorganet er administrativt tilknyttet rådmannen.

Teknisk drift har vedlikeholdsansvaret for de kommunale barnehageanleggene.

**3. FORMÅL**

Barnehagene drives i samsvar med § 1 i Lov om barnehager (formål), kommunale vedtak og planer for den enkelte barnehage. Barnehagene følger barnehagelovens bestemmelser og forskrifter og retningslinjer som er fastsatt av Kunnskapsdepartementet*.*

**4. OPPTAKSMYNDIGHET**

Det fortas en samordna opptaksprosess i kommunen, der alle godkjente barnehager skal samarbeide om opptak av barn, jfr barnehageloven § 12. Opptaksmyndigheten legges til en opptaksnemnd bestående av styrene i alle godkjente barnehager, helsestasjonen og leder for oppvekst. Rådmannen utpeker sekretær for nemnda.

Styrer for den enkelte barnehage kan foreta opptak i følgende tilfeller:

- etter prioritert venteliste

- når det er ledig plass og det ikke foreligger konkurrerende søknader på ledig plass

Klage over opptak avgjøres av klagenemnda.

**5. OPPTAKSKRITERIER**

Barn med rett til plass etter barnehageloven § 16.

Barn som fyller ett år senest innen utgangen av august det året det søkes barnehageplass, har rett til barnehageplass fra august. Barn som fyller ett år i september, oktober eller november det året det søkes barnehageplass, har rett til plass i barnehage innen utgangen av den måneden barnet fyller ett år. Barnet har rett til plass i barnehage i den kommunen der det er bosatt.

Det kan søkes på 50 % til 100 % plass.

Barnehageloven § 18 regulerer prioritet ved opptak:

Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne.

Barn det er fattet vedtak om etter barnevernloven §§ 4-12 og 4-4 annet og fjerde ledd, har rett til prioritet ved opptak i barnehage.

Kommunen har ansvaret for at barn med rett til prioritet får plass i barnehage.

OPPTAKSALDER:

Knøttelia barnehage: 0-6 år

Lyngsdalen oppvekstsenter-barnehage: 0-6 år

Kavringen barnehage: 0-6 år

Lenangen barnehage: 0-6 år

Barn som allerede har barnehageplass, behøver ikke søke på nytt.

Det kan ved ledighet kjøpes enkeltdager for barn som allerede har plass i barnehagen.

**6. OPPTAKSPERIODE, SØKNADSFRIST M.M.**

Barnehageåret starter i uke 33

HOVEDOPPTAK

Rådmannen foretar kunngjøring om opptak med søknadsfrist 1.mars.

Søknader som kommer inn etter søknadsfristens utløp behandles ikke i hovedopptaket.

Ved hovedopptak avsettes inntil 2 plasser ved hver barnehage til” klageplasser”.

Melding om vedtak gis skriftlig til foreldre/foresatte med opplysning om klageadgang, frist for evt. klage og hvem som er klageinstans.

Det gis tidsfrist på 8 dager på å besvare om man vil nyttiggjøre seg barnehageplassen.

Det settes opp prioritert venteliste ved hver barnehage.

SØKNADER UTENOM HOVEDOPPTAK

Søknader utenom hovedopptak registreres etter hvert som de kommer inn.

Barn som kommer innunder prioritet opptak har fortrinnsrett til barnehageplass og kan forskyve den gjeldende venteliste.

**7. ÅPNINGSTIDER, FERIE, SYKDOM**

Åpningstiden i barnehagene er innenfor kl. 0700-16.00 for virkedagene mandag - fredag.

Tilpasning foretas ut fra lokale forhold i samråd med brukerne.

Barnehagene avsetter 6 dager i løpet av barnehageåret til kurs og planlegging.

Barnehagene strekningen Lyngseidet-Furuflaten samarbeider om sommeråpning i uke 28, 29, 30 og 31.

Anbefalt maksimal oppholdstid per dag for barna er 8,5 timer.

Skriftlig melding om behov for barnehageplass i romjula må være barnehagen i hende innen 10.desember. Åpningstid i forbindelse med romjula er kl. 10.00 – kl. 14.00 med mulighet til utvidelse inntil 7,5 time etter nærmere avtale.

Onsdag før skjærtorsdag stenger barnehagene kl. 12.00.

Barna skal ha ferie i 4 uker i løpet av barnehageåret. Minst 3 av disse ukene avvikles sammenhengende i løpet av sommermånedene. Beskjed om barnets sommerferie gis barnehagen innen 1. mai. Beskjed om uttak av feriedager fra den 4. uka gis minimum dagen i forveien. Det er ikke mulig å ta ut ferie på planleggingsdager.

Barn som blir syke eller skadet bringes enten hjem eller til lege, dersom dette anses nødvendig. Så lenge barn er syke eller skadet må de til vanlig ikke oppholde seg i barnehagen.

**8. AREALUTNYTTING/ANTALL PLASSER**

Netto leke -og oppholdsareal pr. barn i kommunens barnehager er minimum 5 kvm.

Spesielt om deltidsplasser:

Barn med deltidsplass får ett tilbud tilpasset dette.

Aktiviteter /turer som blir lagt til barnets fridag, faller bort og kan ikke kompenseres av barnehagen.

I de tilfeller hvor kommunen som eier har akutt behov for barnehageplasser, kan kommunen v/rådmannen i samråd med styreren foreta midlertidig utvidelse av antall plasser.

Barnehagen tilføres nødvendige bemanning, slik at den settes i stand til å takle det merarbeid en utvidelse av barnetallet vil medføre.

**9. BETALING/FRIPLASS**

Stortinget fastsetter hvert år maksimalpris per måned og per år for plass i barnehagene. I forbindelse med budsjettbehandlingen fastsetter kommunestyret satser for foreldrebetaling og regler for moderasjon. Betaling for kost fastsettes av kommunestyret.

Det betales for 11 måneder. Juli måned er betalingsfri. Betaling skjer til kommunekassereren etter de til enhver tid gjeldende betalingssatser og etter tilsendt regning.

Det betales for barnehageplassen fra den dagen plassen blir tatt i bruk.

Det gis søskenmoderasjon med 50% av tildelt plass for barn nr. 2 i barnehage. Barn nr. 3, 4 osv. har gratis plass i barnehagene i Lyngen.

Når søsken er tildelt hel eller deltidsplass, regnes barnet med hel plass som første barn.

Det kan ved ledighet kjøpes enkeltdager for barn som allerede har plass i barnehagen

Pris kr. 300,- pr dag + kost kr. 40,-

*Prosedyre ved for sen henting (etter stengetid):*

* *Advarsel første gang, foresatte må skrive under ved henting*
* *Ved andre gangs for sen henting betales 300,- pr. påbegynte halvtime*

**10. REDUSERT FORELDREBETALING PÅ ØKONOMISK GRUNNLAG OG GRATIS KJERNETID**

Lyngen kommune behandler søknader om redusert foreldrebetaling etter de nasjonale reglene for inntektsgradert betaling. Det kan søkes om redusert betaling for barn i barnehage når familiens samlede inntekter er under beløpet som er besluttet nasjonalt.

For barn fra 2-5 år og barn med utsatt skolestart kan det også søkes om 20 timer gratis kjernetid når barnet bor i en husholdning med lav årsinntekt, etter beløp som er besluttet nasjonalt. Når det søkes om redusert foreldrebetaling, vil søknaden også gjelde gratis kjernetid.

**11. PERMISJON/ OPPSIGELSE**

Søknad om permisjon fra barnehageplass sendes til barnehagen minst en måned før permisjonen skal gjelde. Det innvilges ikke permisjon i sommermånedene.

Barn som er tildelt plass, men ikke har begynt i barnehagen, har ikke rett til permisjon fra barnehageplassen.

Barn som har fått plass må benytte plassen i minimum 6 måneder før permisjon kan innvilges. Kortere permisjoner med betalingsfri kan bare gis dersom plassen kan benyttes av andre.

Ved sammenhengende fravær over 1 måned på grunn av sykdom eller andre spesielle grunner kan det søkes om betalingsfritak.

Frist for oppsigelse av barnehageplass er satt til 1 måned fra dato for mottatt oppsigelse.

**12. FORELDRERÅD, SAMARBEIDSUTVALG, FORELDREMØTER OG FORELDRESAMTALER**

Alle barnehager skal ha et foreldreråd.  Alle foreldre til barn i barnehagen er med i foreldrerådet, og velger sine representanter til barnehagens Samarbeidsutvalget. SU følger barnehagelovens bestemmelse, § 4 om samarbeidsutvalg, og skal bestå av foreldre/foresatte og ansatte, slik at hver av gruppene er likt representert.

Foreldrerådet og SU skal ivareta barnas og foreldrenes interesser og bidra til et godt samarbeid mellom barnehagen og foreldrene.

Foreldrerådsmøter og samarbeidsutvalgsmøter avholdes så ofte det er nødvendig.

Foreldremøter mellom de ansatte og foreldre/foresatte avvikles minst 2 ganger i året.

Foreldresamtaler avholdes så ofte det er nødvendig og det gis tilbud om minst 2 samtaler pr år.

**13. BEMANNING/ADMINISTRASJON**

Barnehagens bemanning fastsettes innenfor rammen av gjeldende lovverk og normer.

**14. TAUSHETSPLIKT**

Medlemmer av levekårsutvalget, opptaksnemnda, samarbeidsutvalget, barnehageansatte og andre som forvalter barnehagesaker er underlagt forvaltningslovens regler om taushetsplikt.

**15. LEVEKÅRSUTVALGET - MØTE OG TALERETT**

De ansattes representant har møte og talerett i utvalgsmøter når disse behandler saker som gjelder forholdet mellom kommunen som arbeidsgiver og de ansatte.

**16. INTERNKONTROLL**

Barnehageloven § 9 hjemler at barnehageeier skal ha internkontroll for å sikre at kravene i barnehageloven med forskrifter etterleves. Dette ivaretas gjennom barnehagenes egenerklæring samt tilsyn, Det er utarbeidet en handbok i helse miljø og sikkerhet for hver barnehage, med sjekklister for internkontroll av miljøet inne og ute for å sikre et godt arbeidsmiljø for de ansatte og barna.

**17. UNNTAK FRA VEDTEKTENE**

Når særlige grunner tilsier det, kan levekårsutvalget dispensere fra vedtektene med unntak av det som er fastsatt i lov og forskrifter.

**18. ENDRINGER AV VEDTEKTENE**

Endringer av disse vedtektene kan foretas av levekårsutvalget.

**19. FORSIKRING**

Kollektiv ulykkesforsikring er tegnet for alle barna som har plass i de kommunale barnehagene.

**20. IKRAFTTREDEN**

Vedtektene trer i kraft fra barnehageåret 2020/2021